Louk 15
Mouton-an Ki Pèd-la
(Mafyou 18:12-14)
1Yon fwa an chay nonm ki ka anmasé taks bay gouvèdman èk lézòt péchè vini kouté Jézi. 2Sa ensilté sé Fawizyen-an èk sé titja lwa sé Jwif-la, èk yo koumansé ka bougonnen, yo di, "Jézi ka wisivwè péchè èk i ka manjé épi yo."
3Mé Jézi di yo pawabòl sala, 4"Sipozé yonn anpami zòt ni yon san mouton èk i wè yonn ka mantjé, ki sa i kay fè? Ès i pa kay kité lèstan mouton-an an savann-an èk alé gadé pou yon sèl mouton-an ki ka mantjé-a jis tan i jwenn li? 5Lè i jwenn li i kay kontan tèlman i kay mété'y anlè zépòl li 6èk pòté'y alé lakay li. Lè sala i kay kwiyé jan'y èk vwézinaj li ansanm, èk i kay di yo, 'Mwen kontan mwen jwenn mouton mwen-an ki té ka mantjé-a. Annou sélébwé.' 7Mwen ka di zòt, sa ki an syèl kay wéjwi paski yon péchè wépanti'y plis pasé yo kay wéjwi pou tout sé moun-an ki ka kwè yo pa bizwen wépanti yo."
Pyès Dajan-an Ki Pèd-la
8"Ében sipozé yon madanm ni dis pyès dajan, èk yonn adan yo pèd, ki sa i kay fè? I kay limen yon lanp èk i kay balyé tout ti kwen kay-la ka chaché pou li jis tan i jwenn li. 9Èk lè i jwenn li i kay kwiyé jan'y èk vwézinaj li ansanm èk di yo, 'Mwen tèlman kontan mwen jwenn pyès dajan mwen-an ki té pèd-la! Annou sélébwé.' 10Mwen ka di zòt, sé kon sa sé nanj Bondyé-a ka widjèwté paski yon péchè wépanti."
Pawabòl-la Konsèné Gason-an Ki Té Pèd-la
11Jézi kontiné ka palé ba yo épi i di yo an lòt pawabòl. I di, "La té ni on papa ki té ni dé gason. 12On jou pli jenn-an alé épi i di papa'y i vlé tout sa ki ka vini pou li an popyétè-a. Papa'y sépawé popyétè-a épi i ba li pa'y. 13Apwé sa gason-an lévé èk i pwan tout sa i té ni èk i pati adan an lòt koté ki té byen lwen.
"Lè i wivé an plas-la, i gaspiyé tout sa i té ni an vyé lavi vakabon. 14Apwé i fini gaspiyé tout bagay, an gwan lafen koumansé an plas-la. I vini fen èk i té maléwé. 15I alé mandé twavay lakay on nonm an plas-la. Nonm-lan voyé'y ay bay kochon manjé. 16Padan i ka otjipé sé kochon-an, i santi i té fen tèlman i té sa manjé manjé kochon-an, mé pyèsonn pa ba li anyen. 17Lè i katjilé, i di, 'Gadé sèvant ki lakay papa mwen. Yo ni plis pou yo manjé pasé yo sa fini manjé, èk mwen menm isi-a ka mò fen. 18Mwen kay lévé èk mwen kay viwé lakay papa mwen èk mwen kay di'y, "Papa, mwen péché kont ou épi kont Bondyé, 19èvèk mwen pa vo pou ou gadé mwen kon gason'w ankò. Fè mwen kon sèvant ou." '
20"I lévé èk i viwé lakay papa'y. Mé lè i té on distans hòd kay papa'y, papa-a wè'y èk i té ni konpasyon asou'y, i kouwi jwenn li èk i anbwasé'y èk i bo'y. 21Gason-an di papa'y, 'Mwen péché kont Bondyé èk kont ou. Mwen pa vo pou ou gadé mwen kon gason'w ankò.' 22Mé papa-a kwiyé sé sèvant li-a èk i di yo, 'Pòté pli mèyè had-la èk mété'y asou'y. Mété on bag asou dwèt li épi soulyé an pyé'y. 23Èk alé pwan jenn ti bèf-la ki pli gwa-a. Tjwé'y èk pwépawé pou nou fè lafèt, 24paski gason mwen-an akwèdi i té ja mò èk i viwé vivan. I té pèdi èk mwen twapé'y ankò.' Yo tjenn on gwo fèt, èk yo tout koumansé sélébwé.
25"Gwan gason-an pa té la an mouman-an. I té ka twavay. Lè i ka witounen lakay papa'y, i tann an chay mizik épi dansé an kay-la. 26I kwiyé yonn an sé sèvant-lan épi i mandé'y ki sa ki ka alé la-a. 27Sèvant-lan di'y, 'Fwè'w witounen, èk papa'w tjwé jenn ti bèf-la ki té pli gwa-a, paski i jwenn li an bon santé.'
28"Afòs gwan fwè-a té faché, i pa té menm vlé antwé an kay-la. Papa-a vini èk i plédé épi'y. 29Mé gason-an di'y, 'Kantité tan mwen épi'w. Mwen ja twavay tèlman wèd pou mwen fè tout sa ou mandé mwen fè san wifizé. Ou pa janmen ban mwen on ti kabwit pou mwen tjwé èk tjenn fèt épi kanmawad mwen. 30Mé menm kon gason'w wivé ki ja gaspiyé tout sa ou té ba li-a an vyé lavi, ou tjwé jenn ti bèf-la ki pli gwa-a.'
31"Papa'y di'y, 'Gason mwen, ou toujou la épi mwen, èk tout sa mwen ni sé sa ou. 32Mé apwézan i méwité pou nou sa sélébwé, paski fwè'w té kon on nonm ki té mò èk i viwé vivan. I té pèdi èk nou twapé'y ankò.' "